Broj: 711-I-701-P-291-18/19-09-8

Zagreb, 1. ožujka 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ante Župana, gradonačelnika grada Obrovca**, na 40. sjednici, održanoj 1. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ante Župana, gradonačelnika Grada Obrovca, zbog moguće povrede članka 7. točke c) ZSSI-a koja proizlazi iz angažiranja odvjetnika za zastupanje dužnosnika kao okrivljenika u prekršajnom postupku, na teret proračuna Grada Obrovca.**
2. **Poziva se dužnosnik Ante Župan da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i Ante Župan povodom obnašanja dužnosti gradonačelnika Grada Obrovca, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je 20. rujna 2018. g. zaprimilo anonimnu prijavu podnesenu protiv dužnosnika Ante Župana, gradonačelnika Grada Obrovca, koja je zaprimljena u knjizi ulazne pošte pod poslovnim brojem: 711-U-2717-P-291/18-01-1, povodom koje je otvoren predmet broj: P-291/18.

U predmetnoj prijavi u bitnom se navodi da dužnosnika Antu Župana u sudskim postupcima koji se vode protiv njega kao fizičke i odgovorne osobe zastupaju odvjetnici Ive Brkić i Zrinko Zrilić iz Zadra koji su dugogodišnji odvjetnici Grada Obrovca. Podnositelj prijave posebno ukazuje na postupke pred Prekršajnom sudom u Zadru koji su pokrenuti povodom optužnog prijedloga Povjerenice za informiranje.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih tijela.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Na zahtjev Povjerenstva, Povjerenica za informiranje dostavila je očitovanje od 27. rujna 2018.g. u kojem se navodi da je zaključcima Povjerenice KLASA: UP/II-008-07/16-01/450, URBROJ: 401-01/20-16-1 od 26. rujna 2016.g., zatim KLASA: UP/II-008-07/16-01/230, URBROJ: 401-01/06-16-1 od 3. svibnja 2016.g. te KLASA: UP/II-006-07/17-01/964, URBROJ: 401-01/11-17-1 od 3. studenoga 2017.g. naloženo Gradu Obrovcu da u određenom roku riješi zahtjeve podnositelja ……….. Zbog nepostupanja po navedenim odlukama Povjerenice za informiranje u predmetima KLASA: UP/II-008-07/16-01/230 i KLASA: UP/II-008-07/16-01/450 podnesen je optužni prijedlog protiv gradonačelnika Grad Obrovca Ante Župana kao odgovorne osobe u tijelu javne vlasti.

U privitku očitovanja dostavljeni su navedeni Zaključci Povjerenice za informiranje te presude Prekršajnog suda u Zadru pod brojem Pp 14 845/16 od 22. rujna 2017.g. i Pp 14G-86/17 od 13. lipnja 2017.g.

Uvidom u dostavljene presude Prekršajnog suda u Zadru utvrđeno da je istima dužnosnik Ante Župan, gradonačelnika Grada Obrovca, kao odgovorna osoba u tijelu javne vlasti u vrijeme počinjenja prekršaja proglašen krivim što u roku od 8 dana od dana primitka Zaključka Povjerenice za informiranje KLASA: UP/II-008-07/16-01/450, URBROJ: 401-01/20-16-1 od 26. rujna 2016.g. te Zaključka KLASA: UP/II-008-07/16-01/230, URBROJ: 401-01/06-16-1 od 3. svibnja 2016.g. nije postupio po nalogu iz navedenih Zaključaka i riješio zahtjev za pristup informacijama podnositelja ……………. te je time postupio suprotno odredbama Zakona o pravu na pristup informacijama te onemogućio ili ograničio ostvarivanje prava na pristup informacijama, čime je počinio prekršaj iz članka 61. stavka 1. Zakona o pravu na pristup informacijama („Narodne novine“ broj 25/2013. i 85/2015.). Svakom od navedenih presuda dužnosniku Anti Županu izrečena je novčana kazna u iznosu od 5.000,00 kn. U oba prekršajna postupka dužnosnik kao okrivljenik bio je zastupan po branitelju Zrinku Zriliću, odvjetniku iz Zadra.

Na zahtjev Povjerenstva, Grad Obrovac dostavio je očitovanje od 5. studenoga 2018.g. u kojem se navodi da odvjetnik Ive Brkić koji zastupa Grad Obrovac u pojedinim parničnim postupcima ne zastupa gradonačelnika Grada Obrovca Antu Župana u postupcima privatne naravi pred nadležnim sudovima, niti je to bio slučaj u posljednjih pet godina.

U odnosu na odvjetnika Zrinka Zrilića, Grad Obrovac navodi da isti zastupa gradonačelnika kao izvršno tijelo i zakonskog zastupnika Grada Obrovca u dva postupka pred Prekršajnim sudom u Zadru (G-845/16 i G-86/17) u kojima će svoje usluga fakturirati po njihovom okončanju, s obzirom da žalbe još nisu riješene. Navedeni odvjetnik zastupao je Grad Obrovac prije dosta vremena te je svoje usluge fakturirao i naplatio, a posljednji račun za izvršene usluge bio je iz 2012.g.

U očitovanju Grada Obrovca nadalje se navodi da se zastupanje vrši putem punomoći koju je gradonačelnik ovlašten dati sukladno članku 47. Statuta Grada Obrovca te se zaključno ističe da niti jedan od dva navedena odvjetnika nije istodobno bio u poslovnom odnosu s Gradom Obrovcem i gradonačelnikom kao fizičkom osobom.

Povjerenstvo je zatražilo očitovanje i od odvjetnika Ive Brkića iz Zadra koji je u svom očitovanju od 12. veljače 2019.g. potvrdio da u razdoblju od 2011.g. do dana slanja očitovanja nije pružao nikakve oblike pravne pomoći dužnosniku Anti Županu kao fizičkoj osobi.

Iz prikupljenih podatka i dokumentacije Povjerenstvo je utvrdilo da navodi iz prijave o istovremenom zastupanju Grada Obrovac i dužnosnika Ante Župana kao fizičke osobe od strane odvjetnika Ive Brkića i Zrinka Zrilića, nisu osnovani. Naime, iz očitovanja Grada Obrovca proizlazi da odvjetnik Ive Brkić koji zastupa Grad Obrovac u pojedinim sudskim postupcima, ne zastupa istovremeno i dužnosnika Antu Župana kao fizičku osobu. Navedeno je u svom očitovanju potvrdio i sam odvjetnik Ive Brkić. U odnosu na odvjetnika Zrinka Zrilića utvrđeno je da je isti zastupao dužnosnika Antu Župana pred Prekršajnim sudom u Zadru u dva postupka povodom optužnog prijedloga Povjerenice za informiranje u 2016.g. i 2017.g. te da ga zastupa i u žalbenom postupku, no isti odvjetnik je posljednji račun za izvršene usluge Gradu Obrovcu ispostavio u 2012.g.

Međutim, iz očitovanja Grada Obrovca proizlazi da će računi za zastupanje gradonačelnika Ante Župana pred Prekršajnim sudom u Zadru nakon pravomoćnog okončanja predmetnih postupaka biti fakturirani Gradu Obrovcu.

U odnosu na navedeno Povjerenstvo obrazlaže da prekršajnim odredbama Zakona o pravu na pristup informacijama nije predviđena prekršajna odgovornost za tijelo javne vlasti, već isključivo za odgovornu osobu u tijelu javne vlasti. Člankom 5. stavkom 1. točkom 16. navedenog Zakona propisano je da je odgovorna osoba ona osoba u tijelu javne vlasti čijim činjenjem ili nečinjenjem je došlo do povrede odredbi toga Zakona.

S obzirom da se prekršajni postupak nije vodio protiv Grada Obrovca, već protiv samog dužnosnika koji je kao odgovorna osoba u tijelu javne vlasti, svojim nečinjenjem, konkretno nepostupanjem po nalogu Povjerenice za informiranje, počinio prekršaj iz članka 61. stavka 1. Zakona o pravu na pristup informacijama, troškove odvjetnika koji je zastupao dužnosnika Antu Župana ne može snositi Grad Obrovac, već iste treba snositi sam dužnosnik.

Povjerenstvo ističe da je člankom 47. stavkom 4. Statuta Grada Obrovca propisano da u obavljanju izvršne vlasti gradonačelnik upravlja prihodima i rashodima Grada, te upravlja raspoloživim novčanim sredstvima na računu proračuna Grada. Slijedom navedenoga, raspolaganje prihodima Grada Obrovca na način da iz istih budu pokriveni troškovi zastupanja gradonačelnika u prekršajnom postupku koji se ne vodi protiv Grada Obrovca, već protiv gradonačelnika kao odgovorne osobe, upućuju na moguću zlouporabu posebnih prava koja proizlaze iz dužnosti gradonačelnika Grada Obrovca.

Poziva se dužnosnik Ante Župan da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ante Župan, elektronička dostava
2. Objava na internetskoj stranici Povjerenstva
3. Pismohrana